जानकारी के मुताबिक, सुरेंद्र के भाई राधेश्याम व निर्मल ने बताया कि उनकी सगी चाची कैलसिया देवी की मृत्यु एक सप्ताह पूर्व हुई थी। दाह संस्कार के बाद परंपरानुसार गांव में ही तालाब के पास स्थित पीपल के पेड़ में उनका अस्थि घंट (मिट्टी का घड़ा) टांगा गया था। एक दिन पूर्व उस घंट को किसी ने फोड़ दिया था। मृतका के परिजन इसके लिए सुरेंद्र चौरसिया को दोषी मान रहे थे। इसे लेकर मंगलवार की रात करीब 8 बजे सुरेंद्र के घर के सामने पंचायत हो रही थी। पंचायत के दौरान लोग उग्र हो गए और लाठी डंडे से सुरेंद्र चौरसिया कि पिटाई शुरू कर दी। इसी क्रम में उसने दम तोड़ दिया। सूचना पाकर बुधवार की सुबह चैनपुर पुलिस मौके पर पहुंची। शव को कब्जे में लेकर सदर अस्पताल में पोस्टमार्टम कराया। इसके बाद शव परिजन को सौंप दिया।